Першай удзельніцай праекта стала намеснік галоўнага рэдактара газеты “Нясвіжскія навіны”, сябра раённага літаратурна-музычнага аб’яднання “Валошкі”, абласнога народнага клуба кампазітараў і паэтаў “Жывіца” Соф’я Уладзіміраўна Любанец. Напрыканцы мінулага года яна сустрэлася з вучнямі СШ № 4 нашага горада і гэта сустрэча вельмі спадабалася не толькі юным журналістам, але і ўсім, каму пашчасціла на ёй пабываць. Проста, не крывячы душой, а калі і з гумарам, Соф’я Уладзіміраўна гаварыла пра, здавалася, звычайныя рэчы, але яе словы, спадзяюся, надоўга запалі у душы тых, хто яе слухаў. Таму што адказы падказала само жыццё і вопыт, які яно падаравала. А зараз да жыццёвай мудрасці нашай першай госці мы запрашаем прыслухацца і вас, паважаныя чытачы.